stanford-oval/wikipedia huggingface dataset:
סחר בסמים בעיראק

שוק הסמים בעיראק הוא שוק המוקדש לגידול, ייצור, הפצה ומכירה של סמים אסורים, וביניהם מתאמפטמינים, בנזהקסול וחומרים היפנוטיים המשמשים להרגעה. בסוף המאה ה-20, היקף הסחר בסמים במדינה היה מוגבל, רבות עקב חיזוק הבקרה על הגבולות והאכיפה המשטרתית תחת שלטונו של נשיאה החמישי של עיראק, סדאם חוסיין. לאחר הפלישה האמריקאית לעיראק בשנת 2003, היקף הסחר בסמים במדינה עלה בעשרות מונים, במיוחד בערים המרכזיות בגדאד ובצרה. מגפת הקורונה והמשבר הכלכלי שפקד את עיראק בשנים האחרונות הגבירו במיוחד את היקף תופעת הסחר בסמים במדינה. בשנים האחרונות גורמים ממשלתיים וארגונים שונים מנסים להתמודד עם התופעה באמצעות הסברה, חינוך, אכיפה וביצוע מעצרים נרחבים של סוחרי וצרכני סמים.
ההיסטוריה של הסחר בסמים בעיראק

בתקופת שלטונו של סדאם חוסיין, נשיאה החמישי של עיראק, מדיניות הממשלה כלפי סמים הייתה נוקשה במיוחד, רבות בשל בקרה משמעותית ואיכותית על הגבולות אשר הקשתה על הסחר. ביצוע עבירות סמים נתפס כמעשה חמור במיוחד – המשפטים של צרכני וסוחרי הסמים התקיימו בבתי המשפט שדנו בעבירות בגידה וריגול, שהיו ידועים בשיעור הרשעה גבוה ובמשפטים מהירים וקשים.
על אף מדיניות החקיקה והאכיפה העוצמתית והנוקשה בענייני הסמים, סחר בסמים בעיראק כן התקיים במידת מה במהלך תקופת שלטונו של סדאם. בחזית מלחמת איראן-עיראק, בה שירתו מאות אלפי חיילים שהיו שרויים משך זמן רב במתח פסיכולוגי עצום, אלכוהול (שאסור לצריכה באסלאם) היה אסור בשימוש, אך תרופות המייצרות השפעות דומות לאלכוהול (למשל דיאזפאם) כן נצרכו. יתר על כן, בשנות השמונים התמודדה עיראק עם המוני מהגרים מצריים בעלי הרגלי שאיפת חומרים ממיסים, אשר הכירו אותם לבני הנוער העיראקים. יש הטוענים כי שימוש בסמים היה נפוץ גם בקרב האליטה הפוליטית, ואפילו בקרב מקורביו של סדאם חוסיין עצמו. אחת העדויות המשכנעות ביותר לקיומה של תופעת סחר בסמים בעיראק באותן השנים הייתה הפעלתם של מתקני טיפול בהתמכרות והוצאה להורג של נאשמים בסחר בסמים. בשנת 1999, ממשלת עיראק אף יצרה תוכנית לאומית בנושא שימוש בסמים בשיתוף עם ארגון הבריאות העולמי וכן מועצה ארצית בנושא שימוש בסמים בשנה העוקבת לה. יוזמות אלו עשויות להצביע על שינוי מדיניות של מפלגת הבעת' בסוגיית הסמים - מתן חשיבות על הסברה וחינוך אל מול אזרחי עיראק לטובת פתרון הבעיה.
הסיבות לעלייה בהיקף הסחר בסמים בעיראק במאה ה-21 > מלחמת עיראק (2003)

לפני פלישת ארצות הברית לעיראק בראשית 2003, משטרו של סדאם חוסיין הטיל עונשים קשים הן על סוחרי הסמים והן על צרכני הסמים, כאשר העונש המרבי על צריכת סמים וסחר בהם באותה עת היה עונש מוות. החקיקה הדרקונית הורידה את סחר הסמים למחתרת והרחובות, על פי דיווחים ממשלתיים באותה העת, היו כמעט ונקיים מסמים. לאחר הפלת משטרו של חוסיין בראשית המאה ה-21 השתרר כאוס במדינה - בהיעדר כוחות צבא עיראקיים שיגנו על גבולותיה כבימי סדאם חוסיין, השליטה על גבולותיה של עיראק התרופפה, מה שהיטיב עם תעשיית הסחר בסמים במדינה.
יתר על כן, אזרחים עיראקים רבים חוו על בשרם את תופת הקרבות של מלחמת עיראק, בין אם באופן ישיר, בצפייה ואף בהשתתפות בקרבות, ובין אם באופן עקיף, כששכלו את יקיריהם שנפלו. שימוש וצריכת סמים היוו עבור צעירי עיראק אסקפיזם מחיי היומיום המורכבים במדינה.
הסיבות לעלייה בהיקף הסחר בסמים בעיראק במאה ה-21 > המשבר הכלכלי ונגיף הקורונה

בשנים 2020 ו-2021, הנחיתה מגפת הקורונה מכה קשה על כלכלת המדינה שממילא הייתה במשבר. על פי דו"ח שפרסם הבנק העולמי בסוף שנת 2020, מיליוני אזרחים עיראקים צפויים לשקוע אל מתחת לקו העוני בעקבות המגפה והצניחה העולמית במחירי הנפט, שעליו מתבססת כלכלת עיראק. כמו כן, נכון לתחילת שנת 2021, לעיראק קיים חוב לאומי של מעל ל-5 מיליארד דולרים לשכנתה איראן. עם זאת, הסנקציות על איראן כחלק מההתנגדות הבינלאומית לתוכנית הגרעין האיראנית לא מאפשרות לבגדאד לשלם את חובה, והוא רק הולך ותופח, ומעמיק את המשבר הכלכלי במדינה.
נוסף על כך, על פי הערכות הבנק הלאומי בעיראק, שיעור האבטלה בקרב צעירי המדינה קרוב ל-20%, ובחלקים מסוימים בבצרה ובבגדאד שיעור האבטלה אף גבוה יותר, מה שמעודד פעילות פלילית וסחר בסמים. בית המשפט העיראקי אכן מצא כי לפחות 90% מהעצורים בגין עבירות סמים במדינה היו מובטלים. רבים מהם צעירים נואשים שמחפשים בריחה מהמשבר הכלכלי והמציאות הקשה במדינה.
הסיבות לעלייה בהיקף הסחר בסמים בעיראק במאה ה-21 > מיקום גאוגרפי והתרופפות הבקרה על הגבולות

למיקום הגאוגרפי של עיראק נדבך חשוב בהתפשטותה של תופעת צריכת הסמים במדינה. עיראק מוקפת במדינות רבות המייצרות וצורכות סמים, והיא, יחד עם איראן, נמצאת על ציר מעבר סמים מאפגניסטן – שבשטחה מיוצר רוב האופיום בעולם - לאירופה ולמדינות המפרץ השונות. זאת, יחד עם התרופפות על בקרת הגבולות והשיטור העקבי לאחר הפלישה האמריקאית בשנת 2003, הביאו לעליה חדה בצריכה ובסחר הסמים בקרב אזרחי המדינה, במיוחד בקרב אנשים שחוזרים מאיראן, וביניהם גם צליינים דתיים. על פי בכירים במשטרת בצרה, מעל כ-80% מן הסמים הנסחרים במדינה מגיעים מהגבול האיראני הפרוץ.
הסיבות לעלייה בהיקף הסחר בסמים בעיראק במאה ה-21 > חולשת מערכת הבריאות

אחד הגורמים החמורים ביותר אשר תורמים לבעיית הסמים הוא חולשתה של מערכת התרופות העיראקית. כל אזרח במדינה יכול לקנות כל תרופה מבית המרקחת ללא מרשם (או עם מרשם מזויף או שפג תוקפו). זאת, בשל המצב הביטחוני הרעוע במדינה ובשל היעדר הבקרה הממשלתית במקורות מכירה והפצה של תרופות. חולשת מערכת הבריאות מאפשרת את קיומה של תופעה נרחבת של הברחת תרופות ממרכזי בריאות ובתי חולים, במיוחד של משככי כאבים, חומרים המשמשים להיפנוזה וסמים.
הסיבות לעלייה בהיקף הסחר בסמים בעיראק במאה ה-21 > עלייתו של ארגון "המדינה האסלאמית" (דאעש)

לוחמי ארגון המדינה האסלאמית הכניסו למדינה פנטילין, חומר ממריץ ממשפחת האמפטמינים אשר נותן תחושה של אנרגיה רבה ואופוריה ומדכא את התיאבון ואת הצורך בשינה, וזכה לפופולריות רבה בקרב לוחמי הארגון.
המענה של הרשויות בעיראק

התגובה להתפשטות הסחר בסמים בעיראק הובלה על ידי משרד הבריאות בעיראק והמועצה הלאומית לבריאות הנפש ולהתמכרויות, בשיתוף פעולה הדוק עם משרדי ממשלה אחרים. לגופים הממשלתיים העיראקיים ישנם גם שותפים בינלאומיים שונים במאמץ וביניהם: ארגון הבריאות העולמי, המינהל לענייני ניצול לרעה של תרופות פסיכואקטיביות ושירותי בריאות הנפש וממשלות נבחרות ברחבי העולם כדוגמת יפן.
המענה של הרשויות בעיראק > דרכי פעולה > יוזמות ממשלתיות

נכון ל-2021, התוכנית לפיקוח על סחר בלתי-חוקי בסמים פועלת במסגרת המועצה הלאומית לבריאות הנפש ולשימוש בסמים במטרה לשפר את תשתיות התמיכה לצרכני סמים, לגבש חקיקה מתאימה, ולהעלות את המודעות הציבורית להשלכות של צריכת סמים. עד כה, הושלמו מספר תוכניות הסברתיות ממוקדות כנגד תופעת הסחר בסמים, וביניהן תוכניות חינוך למורים ורופאים העובדים במרכזי רפואת חירום.
אחד ההישגים הממשלתיים החשובים ביותר בכל הנוגע למאבק בסחר בסמים במדינה הוא פרסומו של סקר בריאות הנפש וצריכת סמים אשר נערך בשיתוף עם ארגון הבריאות העולמי ברחבי עיראק בין השנים 2006–2007, וסיפק לראשונה נתונים מהימנים ובלתי מוטים על היקף תופעת הצריכה והסחר של חומרים ממכרים במדינה. סקר דומה נערך במדינה בין השנים 2015-2013 על ידי משרד הבריאות העיראקי והלשכה האמריקאית לענייני סמים ואכיפת חוק בינלאומיים.
המענה של הרשויות בעיראק > דרכי פעולה > יוזמות לא-ממשלתיות

בעיראק פעילים מספר ארגונים לא ממשלתיים העוסקים בצריכת סמים, במיוחד באזור הכורדי בצפון המדינה, והם מספקים שירותים והכשרה בנושא צריכת סמים.
תמיכתן של השותפות הבינלאומיות אפשרה עריכת מספר כנסי הכשרה ותכנון המשך המאבק בסחר בעיראק ובמדינות הסמוכות לה. בכנסים אלו מתאספים מספר רב של אנשי מקצוע מתחום הרפואה בעיראק, אנשי דת, גורמים משפטיים, פעילי זכויות אדם, וארגונים לא ממשלתיים, על מנת לגבש תוכניות ויוזמות חדשות לשירותי בריאות הנפש וההתמכרויות במדינה.
המענה של הרשויות בעיראק > אתגרים וקשיים > שימוש בנשים כסוחרות סמים

על פי גורמי ביטחון עיראקיים, בתקופה האחרונה מיליציות עיראקיות ורשתות הסמים במדינה מגייסות יותר ויותר נשים כדי להבריח  חומרי נפץ, כלי נשק וסמים ולחמוק מאיתורם על ידי כוחות הביטחון. לדבריהם, לנשים קל יותר לסחור בסמים מאשר לגברים מאחר שהן לא מושכות תשומת לב, וכי מחסור בנשים במשטרה העיראקית הביא למצב בו כמעט ואין אפשרות לערוך חיפוש על גופן של נשים הנחשדות בעבירות סמים.
המענה של הרשויות בעיראק > אתגרים וקשיים > הצפת תאי הכלא

בהיעדר מדיניות ברורה למלחמה בסמים, בתי המשפט העיראקיים שופטים למאסר את מרבית הנשפטים על עבירות סמים, דבר אשר גרם לצפיפות קשה ביותר בבתי הכלא העיראקיים. כחלק מן המלחמה בסחר בסמים בעיראק, מתבצעים מדי שבוע בכל רחבי המדינה מעצרים של סוחרי וצרכני סמים, והשתוללותה של מגפת הקורונה במדינה אילצה את מנהלי בתי הכלא בעיראק לצמצם את מספר האסירים בכל בית סוהר. הלכה למעשה, עובדה זו הובילה להתפוצצות אוכלוסיית האסירים בבתי הכלא העיראקיים, עד כדי כך שמספר העצירים בתאים גדול פי שניים מהקיבולת בהם. על פי גורמים ביטחוניים שונים, המחסור במקום בתאי המעצר תחת תנאי מגפת הקורונה הוביל להאטה ואף לעצירה זמנית בביצוע המעצרים והמשך המלחמה כנגד סחר הסמים בעיראק.
המערכה כנגד הסמים - 2021

בחודשים מאי-יוני 2021 קיימה משטרת עיראק מבצע נרחב כנגד סוחרי וצרכני הסמים בעיראק. המבצע הקיף את רוב המחוזות במדינה, ובמיוחד את המחוזות הדרומיים, הנחשבים למעוזים העיקריים של הסחר בסמים במדינה, ובמהלכו הצליחה לעצור ולכלוא מאות מעורבים בסחר בסמים.
על פי גורמי ביטחון עיראקיים, זהו אחד המבצעים הנרחבים והיעילים ביותר כנגד הסחר בסמים שידעה עיראק. אחת הסיבות שהפכו את המבצע הזה לכה מוצלח הוא ההיענות הציבורית הרחבה אליו. החל משנת 2017, קיים בעיראק מוקד חירום טלפוני (178) של המנהל הכללי לסמים ולבקרת חומרים פסיכוטרופיים, הזמין 24 שעות ביממה ובו ניתן לדווח על קיומן של פעילויות הקשורות בצריכה או בסחר בסמים בצורה אנונימית. במהלך מבצע זה, באופן חסר תקדים, אזרחים רבים פנו אל המוקד ובכך הצליחו לסכל את הגעתם של מאות קילוגרמים של חומרים פסיכואקטיביים לרחובות עיראק.
במהלך חודש יולי 2021 ועדת הביטחון וההגנה של הפרלמנט העיראקי אישרה את הגשת ההצעה להקים פיקוד ביטחוני למאבק בסמים במדינה, זאת על מנת להתמודד עם הגידול בהיקפי הסחר בסמים בעיראק. במקביל, המועצה השיפוטית העליונה של עיראק ציינה כי הוציאה מאות צווי מעצר נגד מעורבים בפשעים הקשורים לסמים.
לקריאה נוספת

Kelchichian, J. A.,  A country study: Iraq, Washington, DC: Library of Congress, 1990
Al-Hasnawi, S. M., Substance use disorders in Iraq. in Addiction 100, no. 1567, 2005
Humphreys, K., Sadik, S.,  Improving mental health services in Iraq in Behavioral Healthcare, vol. 26, Issue 7, Vendome Group LLC, 2006
Aqrawi, Rawnak, and Keith Humphreys,  Responding to rising substance misuse in Iraq in Substance use & misuse, vol. 44, Informa Healthcare USA, Inc, 2009
הערות שוליים

↑  Kelchichian, J. A., A country study: Iraq, Washington, DC: Library of Congress, 1990
↑  Al-Hasnawi, S. M., Substance use disorders in Iraq. in Addiction 100, no. 1567, 2005
↑   עיראק מתמודדת עם איום חדש על תושביה: קריסטל מת', באתר הארץ, 30 בספטמבר 2019
↑  Humphreys, K., Sadik, S., Improving mental health services in Iraq in Behavioral Healthcare, vol. 26, Issue 7, Vendome Group LLC, 2006
↑   ארווה דיימון ומוחמד תאופיק, אחרי תבוסת דאעש, עיראק נלחמת בשני אויבים שלא נושאים נשק או חומרי נפץ, באתר הארץ, 23 באפריל 2021
↑  אכת'ם סיף אלדין, עיראק: מבצע נרחב במלחמה בסמים(הקישור אינו פעיל, 26.9.2021) באתר אלערבי אלג'דיד, 02 ביוני 2021
↑  בראע אלשומרי, עיראק: הצעה להקמת מפקדה ביטחונית למלחמה בסמים(הקישור אינו פעיל, 26.9.2021) באתר אלערבי אלג'דיד, 10 ביולי 2021
עונת 2014/2015 בליגה הלאומית

עונת 2014/2015 בליגה הלאומית הייתה העונה ה-16 של הליגה הלאומית כליגה השנייה בחשיבותה בכדורגל בישראל. הליגה החלה ב-21 באוגוסט 2014 והסתיימה ב-22 במאי 2015.
על ניצחון במשחק הוענקו שלוש נקודות ונקודה בודדת הוענקה על תיקו.
הליגה כללה 16 קבוצות שתחילה שיחקו ביניהן במשך 2 סיבובים בני 15 משחקים כל אחד - 30 מחזורים בסה"כ. לאחר הסיבוב ה-15 הליגה חולקה ל-2 בתים: פלייאוף עליון (8 קבוצות) ופלייאוף תחתון (8 קבוצות).
העונה הסתיימה בניצחון של בני יהודה תל אביב שעלתה לעונת 2015/2016 לליגת העל לצד הפועל כפר סבא.
עירוני טבריה והכח עמידר רמת גן ירדו לליגה השלישית. הפועל נצרת עילית ניצחה במשחקי המעבר את עירוני נשר מליגה א' ונותרה בליגה הלאומית.
פדרו גלבאן מבני יהודה תל אביב זכה בתואר מלך השערים של הליגה עם 22 כיבושים.
טבלת הליגה > העונה הסדירה

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 1 | בני יהודה תל אביב | 30 | 18 | 10 | 2 | 56 | 18 | 38 | 64 | עלו לפלייאוף עליון |
| 2 | הפועל בני לוד | 30 | 16 | 9 | 5 | 46 | 25 | 21 | 57 | עלו לפלייאוף עליון |
| 3 | הפועל כפר סבא | 30 | 15 | 10 | 5 | 45 | 25 | 20 | 55 | עלו לפלייאוף עליון |
| 4 | הפועל עפולה | 30 | 12 | 10 | 8 | 41 | 32 | 9 | 46 | עלו לפלייאוף עליון |
| 5 | מכבי עירוני קריית גת | 30 | 12 | 8 | 10 | 28 | 24 | 4 | 44 | עלו לפלייאוף עליון |
| 6 | מכבי אחי נצרת | 30 | 10 | 11 | 9 | 42 | 47 | 5- | 41 | עלו לפלייאוף עליון |
| 7 | מכבי יבנה | 30 | 10 | 10 | 10 | 42 | 46 | 4- | 40 | עלו לפלייאוף עליון |
| 8 | הפועל רמת גן | 30 | 10 | 10 | 10 | 42 | 46 | 4- | 40 | עלו לפלייאוף עליון |
| 9 | הפועל רמת השרון | 30 | 10 | 9 | 11 | 33 | 33 | 0 | 39 | פלייאוף תחתון |
|  |  |  |  |  |  |  |  |  |  | פלייאוף תחתון |
| 10 | הפועל ראשון לציון | 30 | 11 | 6 | 13 | 41 | 42 | 1- | 39 | פלייאוף תחתון |
| 11 | מכבי הרצליה | 30 | 10 | 8 | 12 | 37 | 35 | 2 | 38 | פלייאוף תחתון |
| 12 | הפועל ירושלים | 30 | 9 | 11 | 10 | 37 | 41 | 4- | 38 | פלייאוף תחתון |
| 13 | בית"ר תל אביב רמלה | 30 | 6 | 12 | 12 | 34 | 47 | 13- | 30 | פלייאוף תחתון |
| 14 | הפועל נצרת עילית | 30 | 6 | 12 | 12 | 34 | 47 | 13- | 30 | פלייאוף תחתון |
| 15 | עירוני טבריה | 30 | 6 | 9 | 15 | 28 | 40 | 12- | 27 | פלייאוף תחתון |
| 16 | הכח עמידר רמת גן | 30 | 4 | 4 | 22 | 14 | 49 | 35- | 16 |  |
טבלת הליגה > הפלייאוף העליון

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 1 | בני יהודה תל אביב | 37 | 21 | 13 | 3 | 69 | 26 | 43 | 76 | עלו ליגה |
| 2 | הפועל כפר סבא | 37 | 21 | 10 | 6 | 61 | 28 | 33 | 73 | עלו ליגה |
| 3 | הפועל בני לוד | 37 | 20 | 11 | 6 | 56 | 32 | 24 | 71 |  |
| 4 | הפועל עפולה | 37 | 15 | 12 | 10 | 56 | 42 | 14 | 57 |  |
| 5 | מכבי עירוני קריית גת | 37 | 13 | 10 | 14 | 36 | 36 | 0 | 49 |  |
| 6 | הפועל רמת גן | 37 | 11 | 14 | 12 | 54 | 67 | 13- | 45 |  |
| 7 | מכבי אחי נצרת | 37 | 11 | 12 | 14 | 54 | 67 | 13- | 45 |  |
| 8 | מכבי יבנה | 37 | 11 | 12 | 14 | 47 | 62 | 15- | 45 |  |
טבלת הליגה > הפלייאוף התחתון

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 9 | הפועל ירושלים | 37 | 12 | 14 | 11 | 47 | 47 | 0 | 50 |  |
| 10 | הפועל ראשון לציון | 37 | 13 | 9 | 15 | 51 | 50 | 1 | 48 |  |
| 11 | הפועל רמת השרון | 37 | 12 | 12 | 13 | 39 | 40 | 1- | 48 |  |
| 12 | בית"ר תל אביב רמלה | 37 | 12 | 11 | 14 | 44 | 53 | 9- | 47 |  |
| 13 | מכבי הרצליה | 37 | 11 | 11 | 15 | 42 | 46 | 4- | 44 |  |
| 14 | הפועל נצרת עילית | 37 | 9 | 12 | 16 | 41 | 54 | 13- | 39 | משחקי המבחן (נשארה בליגה) |
| 15 | עירוני טבריה | 37 | 9 | 10 | 18 | 38 | 50 | 12- | 37 | ירדו ליגה |
| 16 | הכח עמידר רמת גן | 37 | 5 | 7 | 25 | 19 | 59 | 40- | 22 | ירדו ליגה |
טבלת הליגה > משחקי המבחן ללאומית

בסיום העונה התקיימו משחקי מבחן לליגה הלאומית בין הפועל נצרת עילית שסיימה במקום ה-14 בליגה הלאומית, לבין עירוני נשר שסיימה במקום השני בליגה א' צפון והגיעה למשחק דרך פלייאוף העלייה (מקום 2-5 בשתי הליגות המחוזיות). השיטה הייתה מפגש נוק-אאוט כפול בית-חוץ.
| 0 | 1 | 2 | 3 | 4 |
| --- | --- | --- | --- | --- |
| 26 במאי 2015 | הפועל נצרת עילית | 5 - 0 | עירוני נשר | אצטדיון גרין, נצרת עילית שיפוט: דניאל בר נתן |
| 26 במאי 2015 | אלירן חודידה (פ)  30'   שגיא גידיץ (ע)  46'   איברהים בסיט  63'   וויליאם קווה אווסו  73'   יניב דרעי  89' | (סיקור) |  | אצטדיון גרין, נצרת עילית שיפוט: דניאל בר נתן |
| 0 | 1 | 2 | 3 | 4 |
| --- | --- | --- | --- | --- |
| 29 במאי 2015 | עירוני נשר | 1 - 0 | הפועל נצרת עילית | אצטדיון נשר, נשר שיפוט: יגאל פריד |
| 29 במאי 2015 | טרס שולקובסקי  59' | (סיקור) |  | אצטדיון נשר, נשר שיפוט: יגאל פריד |
הפועל נצרת עילית ניצחה 5:1 בסיכום שני המשחקים ונשארה בליגה הלאומית עונה נוספת.
עדשת עין הדג

מצלמה עם עדשת עין הדג
עדשת עין הדג (באנגלית Fisheye lense) הוא כינוי לעדשות צילום בעלות אורך מוקד קצר במיוחד, כלומר עדשות "רחבות" מאוד. אורך המוקד הקצר יוצר עיוות משמעותי של התמונה, ואף תמונה "כדורית". עיוות זה יוצר תחושה שהתמונה צולמה מבעד לעיניו של דג מתחת למים, פרט זה גרם לממציא העדשה רוברט ו. ווד להעניק לעדשה את כינויה.
עדשות עין הדג הן לרוב בעלות אורך מוקד הנע בין 8–10 מ"מ עבור תמונה כדורית, ובין 15–16 מ"מ עבור תמונה המכסה את כל מסגרת התמונה (Frame), זאת כאשר אלו מורכבות על מצלמה בפורמט 35 מ"מ.
שימושים > שימוש באומנות הצילום

השימוש הנפוץ בעדשות עין הדג נעשה בתחום אומנות הצילום. צלמים מרכיבים עדשה זו על מנת לקבל את אפקט העיוות האופייני לה ובכך מקבלים תמונות בעלות סגנון מיוחד. העיוות מאופיין בכך שגופים הנמצאים במרכז התמונה נראים גדולים באופן משמעותי מגופים בעלי גודל זהה הנמצאים בקצה התמונה.
בצילום ספורט אקסטרים (לדוגמה, סקייטבורד) נעשה פעמים רבות שימוש בעדשה זו על מנת לקבל את האפקט הייחודי.
שימושים > שימושים נוספים

באמצעות עדשת עין הדג ניתן להקרין על גבי תקרה נמוכה יחסית תמונה אשר תכסה אותה, אפקט אשר אינו יכול להתקבל בקלות באמצעות שימוש בעדשה אחת בעלת זווית צרה יותר. לכן נעשה שימוש בעדשה זו בפלטניטריומים, בתי קולנוע מסוג IMAX, וסימולטורים מסוגים שונים.
תמונה של הטלסקופ הגדול מאוד במצפה האירופי הדרומי שצולמה דרך עדשת עין הדג מעגלית
סנט אפולינרה אין קלאסה

כיפת האפסיס בכנסייה
הבזיליקת סנט אפולינרה אין קלאסה (איטלקית Basilica di Sant'Apollinare in Classe) היא כנסייה מן התקופה הביזנטית, הנמצאת בעיר רוונה. הכנסייה הוכרה כאתר מורשת עולמית של ארגון אונסק"ו בזכות "הפשטות והטוהר של עיצובה ושימושה בחלל" ובזכות עיטורי הפסיפסים שבה.
מבנה הלבנים המקורי של הכנסייה, אשר הוקמה לצד הנמל העתיק של העיר רוונה בידי הבישוף יוריקונוס (Ursicinus), נבנה בזמן המקביל לבנייתה של בזיליקת סן ויטאלה ובמימונו של בנקאי יווני בשם יוליאנוס, אשר תרם כספים לבנייתן של שתי הכנסיות. הכנסייה נבנתה, כנראה, לצידו של בית קברות נוצרי ועל שטחו של בית קברות אחר, פגאני. חלק מן הקטקומבות מבית קברות זה, שולבו בבניית הכנסייה.
ב-8 במאי, שנת 549, נחנכה הכנסייה בידי מקסימיניאוס (Maximianus of Ravenna), בישוף העיר רוונה, ככנסייה המוקדשת לזכרו של אפולינרה הקדוש, הבישוף הראשון של העיר רוונה וקדוש-הפטרון שלה, אשר שרידיו נקברו בה. בשנת 856 הועברו שרידיו של הקדוש אל בזיליקת סנט אפולינרה נואובו, בגלל מתקפות של פיראטים.
מבנה הכנסייה הוא כשל בזיליקה טיפוסית. הוא מכיל שלושה אולמות אורך, מביניהם המרכזי רחב יותר ובעל גלריית תאורה. גג הכנסייה משופע ועשוי קורות עץ. אולמות האורך הצדדים מופרדים בעזרת שורת עמודי שיש, בעלי כותרות כפולות, בסגנון עיטור אשר מקורו בחלק המזרחי של האימפריה הביזנטית. העמודים נושאים קשתות המעוטרות בקסטות בפנים הקשת.
עיטורי הכנסייה

מבנה אולם האורך מוביל אל אפסיס מונומנטלי ומוגבה, אליו מובילות 12 מדרגות. קשת האפסיס מציגה את ישו במרכז, בתוך מדליון ומשני איבריו מופיעים ארבעת האוונגליונים המופיעים כדמויות סמליות ומכונפות. ברגיסטר נמוך יותר מופיעים 12 כבשים היוצאות משערי העיר ומטפסות אל מרכז קשת האפסיס. הן מייצגות את 12 השליחים של ישו. בצידי הקשת מופיעים שני עצי תמר, המסמלים באמנות הנוצרית את גן העדן.
באפסיס עצמו, מעל שורה של ארבעה חלונות גדולים מופיע פסיפס גדול ממדים המציג נושא אסכטולוגי. במרכז הפסיפס מופיע צלב גדול המוקף במדליון עטור כוכבים. משני עבריו מופיעים דמויותיהם של משה ואליהו. הצלב מסמל לא רק את ישו כי אם גם את הטרנספיגורציה שלו, כלומר, את שינוי הצורה שלו מאדם לאל. לפיכך, הופעתו של אליהו אשר "עלה בסערה לשמיים", אינה מקרית כי אם מהוור רמז מקדים במסורת ה"פרה פיגורציה" הנוצרית. מתחת לתיאור זה, מופיע אפולינרה הקדוש בתוך תיאור אידיאלי של גן העדן. לצידו מופיעים שוב 12 השליחים בדמותן כבשים.
מעל שורת הקשתות שבאולם האורך (ה"ספינה המרכזית"), מופיים תיאורים של ארכיבישופים של העיר רוונה. פרסקאות אלו, מתוארכות למאה ה-18. חלקים גדולים בכנסייה חפים מעיטורים ופסיפסים. עיטורים אלו, כנאה, נהרסו במהלך ההיסטוריה. ייתכן שהושמדו במהלך ההתקפה של הצבא הוונציאני, בשנת 1449.
סנט אנדרו (כדורמים)

| --- | --- |

 מידע כללי
 תאריך ייסוד:  1971
 מדינה:  ספרד 
 מיקום:  ברצלונה, ספרד
 ליגה:  ליגת העל הספרדית בכדורמים
 https://www.cnsantandreu.com
 
מועדון השחייה סנט אנדרו (בקטלאנית: Club Natació Sant Andreu) הוא מועדון ספורט קטלוני שנוסד בשנת 1971 כמועדון כדורמים ושחייה תחרותית. עם השנים נפתחו במועדון מחלקות ספורט נוספות, כגון טניס, סקווש, טריאתלון וכדורגל אולמות.
המועדון נוסד ב-1 ביוני 1971, וב-1978 העפילה קבוצת כדורמים הגברים של המועדון לליגת העל בכדורמים.
בשנת 1984 זכתה קבוצת השחייה של המועדון באליפות ספרד.
בשנת 2003 שבר השחיין הרוסי דמיטרי קומורניקוב (אנ') את שיא העולם ב-200 מטר חזה בבריכה של המועדון.
הערות שוליים

↑  Instal·lació Fabra, Club Natació Sant Andreu (בקטלאנית)
↑  La catalana Asme se adjudica el centro deportivo Trinitat Vella por 700.000 euros, www.palco23.com (בספרדית)
| --- | --- |
בקרת זהויות :  VIAF: 137536011   WorldCat (עם VIAF): 137536011 
ערך זה הוא קצרמרבנושא ספורט. אתם מוזמנים לתרום לוויקיפדיה ו.
עונת 2023/2024 בליגת העל בכדורסל נשים

| --- | --- |


 מספר משתתפות:  10
 זוכה:  אליצור רמלה
 מספר משחקים:  עונה סדירה: 18 מחזורים   חצי הגמר: הטוב מחמישה   הגמר: הטוב מחמישה
 מלך הסלים:  דור סער  18.2 למשחק
 מלך הריבאונדים:  דרו אדלמן  9.8 למשחק
 מלך האסיסטים:  תמר זינגר  7.1 למשחק
 → 2022/20232024/2025 ←
עונת 2023/24 בליגת העל לנשים בכדורסל היא העונה ה-67 בליגת הנשים הבכירה בישראל. בשל מלחמת חרבות ברזל העונה החלה באיחור של כחודש וחצי, ב-20 בנובמבר 2023. בנוסף לכך, בוטלו משחקי הבית העליון והתחתון ומשחקי הפלייאוף התחילו מיד בתום העונה הסדירה.
אליצור רמלה זכתה באליפות לאחר שגברה בסדרת הגמר על הפועל לב ירושלים. זו הייתה האליפות השלישית ברציפות של אליצור רמלה וה-13 בתולדותיה.
קבוצות ושיטת המשחקים

10 קבוצות השתתפו בליגת העל בעונת 2023/24. בנות הרצליה נשרה לליגה הלאומית בתום העונה הקודמת ואת מקומה תפסה הפועל לב ירושלים שזכתה באליפות הליגה הלאומית.
| קבוצה | עיר | מאמן | אולם ביתי | מושבים |
| --- | --- | --- | --- | --- |
| אליצור חולון | חולון | עמיר עוזי  | אריאל שרון | 500 |
| אליצור רמלה | רמלה | דני גוט | אולם קריית מנחם | 2,000 |
| אס"א ירושלים | ירושלים | אוהד גל | מרכז הווארד קוסל | 500 |
| א.ס. רמת השרון | רמת השרון | רועי לוין | אולם אורנים | 1,000 |
| הפועל לב ירושלים | ירושלים | לימור פלג | היכל הספורט מלחה | 2,000 |
| הפועל פתח תקווה | פתח תקווה | גלעד כץ | יצחק שמיר | 400 |
| הפועל ראשון לציון | ראשון לציון | זיו ארז | היכל הספורט גן נחום | 1,500 |
| מכבי בנות אשדוד | אשדוד | שירה העליון | היכל טוטו הקריה | 2,100 |
| מכבי חיפה | חיפה | עומרי צרילין | ביכורים | 750 |
| מכבי עירוני רמת גן | רמת גן | רועי לזר | אולם זיסמן | 1,500 |

↑  במהלך העונה פוטר עוזי והוחלף על-ידי נמרוד מיטל
במהלך העונה התקיימו שני סיבובי ליגה כך שכל קבוצה שיחקה פעמיים נגד יריבותיה לליגה, פעם אחת בבית ופעם אחת בחוץ. ארבעת הראשונות בתום שני סיבובים העפילו לפלייאוף והקבוצה במקום האחרון נשרה לליגה הלאומית.
טבלת הליגה

כך דורגו הקבוצות בתום העונה הסדירה:
|  | קבוצה | משחקים | ניצחונות | הפסדים | זכות | חובה | הפרש |
| --- | --- | --- | --- | --- | --- | --- | --- |
| 1. | אליצור רמלה | 18 | 17 | 1 | 1575 | 1167 | 408+ |
| 2. | הפועל לב ירושלים | 18 | 15 | 3 | 1424 | 1240 | 184+ |
| 3. | מכבי אשדוד | 18 | 13 | 5 | 1375 | 1163 | 212+ |
| 4. | מכבי עירוני רמת גן | 18 | 11 | 7 | 1306 | 1219 | 87+ |
| 5. | הפועל ראשון לציון | 18 | 10 | 8 | 1345 | 1159 | 186+ |
| 6. | א.ס. רמת השרון | 18 | 10 | 8 | 1232 | 1198 | 34+ |
| 7. | מכבי חיפה | 18 | 6 | 12 | 1299 | 1363 | 64- |
| 8. | הפועל פתח תקווה | 18 | 5 | 13 | 1144 | 1331 | 187- |
| 9. | אליצור חולון | 18 | 3 | 15 | 1033 | 1343 | 310- |
| 10. | אס"א ירושלים | 18 | 0 | 18 | 994 | 1544 | 550- |
אס"א ירושלים נשרה לליגה הלאומית לאחר שסיימה את העונה הסדירה במקום האחרון. אס"א ירושלים טענה כי היא נפגעה מקצועית בשל מלחמת חרבות ברזל וכי יש להקפיא את הירידות. בקשתה נדחתה על-ידי ועדה מיוחדת של מנהלת הליגה ואיגוד הכדורסל.
הפועל ראשון לציון הקדימה את א.ס. רמת השרון לאחר שניצחה בשני המפגשים ביניהן במהלך העונה.
פלייאוף

ארבעת הראשונות בתום העונה הסדירה העפילו לחצי גמר הפלייאוף. הראשונה התמודדה מול הרביעית והשנייה מול השלישית. המנצחות בחצי הגמר יעפילו לסדרת הגמר. בתחילת העונה הוחלט לקצר את סדרות הפלייאוף לשלושה משחקים, אך לקראת תום העונה הוחלט לקיים סדרות של חמישה משחקים כבכל עונה.
המדורגת גבוה יותר מארחת את המשחק הראשון, השלישי והחמישי (במידת הצורך) והמודרגת נמוך יותר מארחת את המשחק השני והרביעי (במידת הצורך).
פלייאוף > חצי גמר

| קבוצה 1 | תוצאה בסדרה | קבוצה 2 | משחק ראשון | משחק שני | משחק שלישי | משחק רביעי | משחק חמישי |
| --- | --- | --- | --- | --- | --- | --- | --- |
| אליצור רמלה (1) | 0-3 | מכבי עירוני רמת גן (4) | 74-85 | 68-81 | 61-88 |  |  |
| הפועל לב ירושלים (2) | 1-3 | מכבי אשדוד (3) | 79-87 | 78-70 | 69-72 | 72-85 |  |
פלייאוף > גמר

| קבוצה 1 | תוצאה בסדרה | קבוצה 2 | משחק ראשון | משחק שני | משחק שלישי | משחק רביעי | משחק חמישי |
| --- | --- | --- | --- | --- | --- | --- | --- |
| אליצור רמלה (1) | 0-3 | הפועל לב ירושלים (2) | 91-99 | 94-95 | 60-84 |  |  |
ביטול השתתפותן של קבוצות ישראליות באירופה

א.ס. רמת השרון ואליצור רמלה היו אמורות להשתתף ביורוקאפ והן שובצו ישירות בשלב הבתים.עם זאת, בעקבות פרוץ מלחמת חרבות ברזל לא יכלו הקבוצות לארח משחקים בביתן והן לא השתתפו בתחרות.